Yaʼne ech vaʼt u yol tal Jesuus xoʼl inqʼa xaol s-eche:
—Aʼetz ine,
u txiqubʼal uvaʼ nik txiqun inqʼa xaol tzitza vatz txʼavaʼ.
Echetz nik inkʼutxhte vinuqul tiʼ quBʼaal Tiuxh te inqʼa xaol.
Pet jatvaʼl inqʼa laʼ txhʼuyeʼv s-viʼ tiʼ innimaleʼ,
tul aʼ uvaʼe,
yeʼ vet laʼ atin t-tokto vatz quBʼaal Tiuxh;
pet at vet qʼij isaq uvaʼ yeʼl iyaʼebʼal imotxebʼal,
—xeʼt Jesuus.
Tul ech tal inqʼa fariseeo te Jesuus s-eche:
—Tira yeʼ laʼ qoksa inqʼa ayol s-tuul,
inqʼa nik aaleʼ.
Tan ant kuxh axh nik alon,
—xeʼt inqʼa fariseeo.
Yaʼne ech tal Jesuus s-eche:
—Kʼuxh junt kuxh nik val inuqul inqʼa yol s-viʼ,
poro nuqxh nik valeʼ.
Tan vootzaqle een tzajnaʼql in t-amlikaʼ.
Tul vootzaqle uvaʼ antxh toq qʼaʼvik in tzitzi.
Pet koq ex,
tan yeʼ etootzaqle tal tzajnaʼq in,
atz tal uvaʼ bʼenk in.
Kʼuxhetz il inqʼa yol nik motx etal s-viʼ,
poro etitzʼabʼal kuxh inqʼa yol sejunal tzitza vatz txʼavaʼ.
Pet in,
tan yeʼxhabʼil invaʼq nik val yol s-tiʼ sinjunal.
Echetz oq laʼ val invaʼq yol tiʼ invaʼq xaol,
tul nuqetzxhteʼe.
Tan jit kuxh injunal laʼ val u yol.
Pet tzum nik valt inqʼa yol tuchʼ vinBʼaal,
uvaʼ txhaqon tzaan in.
Tan tzʼibʼamalxh ka t-inqʼa bʼekʼbʼal taʼn Moisees uvaʼ oq kaʼvaʼl xaol laʼ alon inuqul u yol,
tul nuqetzxhteʼe.
Antetzxh in nik alon inuqul inqʼa yol s-viʼ.
Tul ant vinBʼaal,
uvaʼ txhaqon tzaan in,
nik alon inuqul inqʼa yol s-viʼ,
—xeʼt Jesuus.
Yaʼne ech tal inqʼa fariseeo s-eche:
—¿Qatxhetz vabʼaal bʼa uvaʼ nik aaleʼ?,
tul toqetz qabʼi s-te,
—xeʼtaqe.
Tul ech tal Jesuus s-eche:
—Yeʼ etootzaql in.
Xaʼtetze aʼ koq vinBʼaal laʼ etootzaqi.
Pet eche uvaʼ etootzaql koq in,
tul etootzaqletze vinBʼaal,
—xeʼt Jesuus.
Tul aʼ talvat Jesuus inqʼa yol tal uvaʼ atilich u molbʼal puaq.
Tul nikich itxhusun Jesuus tu nimla atibʼal tuulbʼal u tostiuxh.
Poro yeʼxhabʼil invaʼq txeyon Jesuus,
tan yeʼnaqich opoonoq iqʼiil vitxeyp Jesuus.
Yaʼne ech tal Jesuus inpaqt te inqʼa xaol s-eche:
—Toq bʼenoq in.
Tul toq etxhok in timotxebʼal qʼij esaq.
Poro tira toq kamoq ka ex taʼn inqʼa epaʼv.
Tul yeʼ laʼ utxh etaqʼbʼ tal uvaʼ bʼen atink in,
—xeʼt Jesuus.
Tul ech nikich tal inqʼa iqʼesal tuqʼeʼybʼal inqʼa tij imam Israeel s-vatzaqil s-eche:
—«¿Tal uvaʼ bʼen atink in?,
tan yeʼ laʼ utxh etaqʼbʼ sinkʼatza,»
chich kuxh naq.
¿Maqetz junt kuxh toq iyatzʼeʼl tibʼ naq?
—chichichaqe.
Yaʼne ech tal Jesuus s-eche:
—Nik val sete uvaʼ tzitza kuxh vatz txʼavaʼ alamal ex.
Pet in,
tan een tzajnaʼql in tu amlikaʼ.
Tul ant kuxh nik motx ebʼan kam uvaʼ nik motx ibʼan inqʼa xaol tzitza vatz u txʼavaʼ uvaʼ yeʼ nik ikʼul tibʼ tuchʼ kam uvaʼ nik isaʼ quBʼaal Tiuxh.
Pet in,
tan jit aʼ nik inbʼan kam uvaʼ nik motx ibʼan inqʼa xaol tzitza vatz txʼavaʼ.
Echetz nik valte sete uvaʼ:
«Tira toq kamoq ex taʼn inqʼa epaʼv,»
chich in sete.
Tan oq yeʼ laʼ enima in,
in,
uvaʼ een tzajnaʼql in tu amlikaʼ,
tul tira toq kamoq ex t-inqʼa epaʼv,
—xeʼt Jesuus.
Yaʼne ech tal inqʼa iqʼesal tuqʼeʼybʼal inqʼa tij imam Israeel s-eche:
—¿Jaʼletz axh bʼa?
—xeʼtaqe.
Tul ech tal Jesuus s-eche:
—Ayaʼx valt sete jaʼl in uvaʼs inxeʼt txhusun.
Poro mamala tel kuxh yol toq val sete tiʼ kam inqʼa kantxhaq nik motx ebʼaneʼ.
Pet taʼnxh nik val sete tiʼ kam uvaʼ nik vabʼi talt vinBʼaal.
Tul aʼetz uvaʼe,
nik val xoʼl inqʼa tenam.
Tan aʼ vinBʼaal vinuqul uvaʼ txhaqon tzaan in,
—xeʼt Jesuus.
Poro tira yeʼ bʼen te inqʼa iqʼesal tuqʼeʼybʼal inqʼa tij imam Israeel uvaʼ tiʼ quBʼaal Tiuxh nikich talvat Jesuus inqʼa yol.
Tul ech tal Jesuus s-eche:
—Yaʼnetz laʼ ibʼen sete jaʼl in uvaʼs laʼ etaqʼt jaʼ in vatz kurus,
in,
u Kʼaola uvaʼ qat bʼen s-alam aanima.
Tul laʼat bʼen sete uvaʼ yeʼxhkam invaʼq uvaʼ in koq kuxh nik bʼanon sinjunal.
Pet taʼn kuxh nik val kam uvaʼ itxhus in vinBʼaal s-tiʼ.
Tan il vinBʼaal at sinkʼatza,
uvaʼ txhaqon tzaan in.
Tul tiʼetz uvaʼ,
aʼxh nik inbʼan uvaʼ chiibʼebʼalxh vatz vinBʼaal,
echetz s-tiʼile yeʼl in nik taqʼ ka in vinBʼaal sinjunal,
—xeʼt Jesuus te inqʼa iqʼesal.
Yaʼetz vet talt Jesuus inqʼa yol inqʼae,
tul mamala vet xaol motx qeon uvaʼ,
aʼich Jesuus u Kriisto.